ดอลล์แข็งค่า-ข้อมูลแรงงานสดใสฉุดราคาทองปิดวานนี้ร่วงกว่า 8 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (7 พ.ค.) ซึ่งเป็นการปิดลบติดต่อกัน 2 วันทำการ เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากสกุลเงินดอลลาร์แข็งค่าขึ้นและมีสัญญาณบ่งชี้ถึงความแข็งแกร่งของตลาดแรงงานสหรัฐ
8 พ.ค. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดร่วงลงเมื่อคืนนี้ (7 พ.ค.) ซึ่งเป็นการปิดลบติดต่อกัน 2 วันทำการ เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากสกุลเงินดอลลาร์แข็งค่าขึ้นและมีสัญญาณบ่งชี้ถึงความแข็งแกร่งของตลาดแรงงานสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 8.1 ดอลลาร์ หรือ 0.68% ปิดที่ระดับ 1,182.20 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 20.9 เซนต์ ปิดที่ 16.297 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 11.4 ดอลลาร์ ปิดที่ 1,131.40 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ลดลง 6.90 ดอลลาร์ ปิดที่ 785.75 ดอลลาร์/ออนซ์
สัญญาทองคำร่วงลงหลังจากสกุลเงินดอลลาร์แข็งค่าขึ้น โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น เพิ่มขึ้น 0.51% แตะที่ 94.64 ซึ่งการแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
นอกจากนี้ ข้อมูลแรงงานที่สดใสของสหรัฐยังกดดันให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย โดยกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 2 พ.ค. เพิ่มขึ้น 3,000 ราย แตะ 265,000 ราย อย่างไรก็ตาม ตัวเลขดังกล่าวปรับตัวขึ้นไม่มากเท่าที่นักวิเคราะห์คาดว่าจะอยู่ที่ระดับ 275,000 ราย
นักลงทุนจับตาดูตัวเลขจ้างงานนอกภาคการเกษตรประจำเดือนเม.ย. ซึ่งกระทรวงแรงงานสหรัฐจะเปิดเผยในวันนี้เวลา 19.30 น.ตามเวลาไทย โดยคาดว่าข้อมูลดังกล่าวเป็นหนึ่งในปัจจัยที่ธนาคารกลางสหรัฐ (FED) จะใช้ประกอบการตัดสินใจว่าควรจะปรับขึ้นอัตราดอกเบี้ยในเดือนมิ.ย.นี้หรือไม่